আনছার উদ্দীন বলেন, গত ২৯মে ব্যবসার কাজে চট্টগ্রামের পটিয়া যাওয়ার পথে আনোয়ারা উপজেলার তৈলার দ্বীপ ব্রিজ এলাকায় সাদা পোশাকধারী একদল লোক আমাকে বহনকারী সিএনজি অটোরিকশা থামায়। এসময় তাদের সাথে দুটি গাড়ী ছিল। এরমধ্যে একটি গাড়ীতে তারা আমাকে তুলে নিয়ে চোখ বেধে অজ্ঞাত স্থানে নিয়ে যায়। সেখানে আমাকে দুদিন আটকে রেখে হত্যার হুমকি দেয়া হয় এবং পাচ লক্ষ টাকা দাবী করা হয়। পরে অনেক অনুরোধের পর তারা আড়াই লক্ষ টাকা নিয়ে আমাকে ছেড়ে দিতে সম্মত হলে আমার পরিবারের সদস্যরা তাদের নির্দেশমতো টাকা নিয়ে চট্টগ্রাম শহরে যায়। চট্টগ্রাম শহরের বহদ্দারহাট এলাকায় অপহরণকারীরা সুকৌশলে টাকা বুঝে নেয়। এর পরদিন (১মে) ভোরে অপহরণকারীরা আমাকে নতুন ব্রিজ এলাকায় ছেড়ে দিয়ে পালিয়ে যায়। এব্যাপারে আমি আইনগত ব্যবস্থা নিচ্ছি।